text: Annan hvítusunnudag var sannur hátíðardagur í Miðstaðarlundini í Fuglafirði; tí hendan dag hevði nýggi presturin í Fuglafirði, Anne Mette Greve Clementsen, saman við kirkjuráðnum, avgjørt at halda gudstænastuna uttandura, nú dagurin rann upp við besta veðri. Og sjálvsagt var vakra miðstaðarlundin rætta plássið til hesa útigudstænastu, sum man vera tann fyrsta av sínum slag, har ein kirkjulig hámessa verður hildin úti undir Guds fría himli.
  Jú, væl bar til. Altar bleiv sett upp á miðjum vølli, kirkjuklokkan kallaði fólk á fund, stólar vórðu til tey, ið heldur vildu sita, Fuglafjarðar Hornorkestur spældi fyri kirkjufólkinum í staðin fyri urguna og Fuglafjarðar Sangkór setti eisini sín góða dám á hesa gudstænastu, sum nýggi prestur okkara við sínum trúgvu kirkjutænarum helt undir Guds fría lofti. Um sólin ikki reiðiliga kom til sín rætt, tá ið gudstænastan byrjaði, so skein hon frá einum mildum himli, tá ið gudstænastan endaði.
  Jú, kirkjufólkið var – eftir gudstænastuna – á einum máli um, at hetta hevði verið ein øðrvísi kirkjuuppliving í orðsins besta týdningi.
text: #000004
text: Niels Pauli Danielsen prestur í Fuglafirði
text: #000005